Poštovani predsjedniče Vlade, Uvaženi predsjedniče Upravnog odbora,

Poštovani ministre, članovi Senata, članovi UO, predstavnici Studentskog parlamenta, predsjednici stručnih tijela Univerziteta, dekani i direktori,

dragi studenti

* Čast mi je da vas pozdravim na svečanoj sjednici Senata Univerziteta Crne Gore, kada tradicionalno sumiramo rezultate rada u godini za nama i sagledavamo izazove koji nas očekuju u narednoj. Istovremeno koristim priliku da izrazim zadovoljstvo postignutim rezultatima, da naglasim uspjehe naših najboljih studenata i naučnika, kao i da istaknem značajna dostignuća naših univerzitetskih jedinica.
* Godina za nama bila je po svim parametrima uspješna za Univerzitet Crne Gore.
* Savjet za visoko obrazovanje je, na osnovu pozitivnih izvještaja međunarodne komisije eksperata za visoko obrazovanje, akreditovao studijske programe Univerziteta Crne Gore, na sva 3 nivoa studija:
	+ Nastava prema novom modelu studiranja (3+2+3) **započela je ove godine na osnovim studijama**, **na 54 akademska i 14 primijenjenih studijskih programa.** Kroz rad Centra za studije i kontrolu kvaliteta, intezivno pratimo kako novi model funkcioniše u praksi, a kroz studentsku evaluaciju nastave, redovno istražujemo mogućnosti za dodatna unapređenja. Uvođenje obavezne praktične nastave, uz proaktivnu saradnju sa nastavnim bazama, osiguraće da naši visokoškolci ovladaju vještinama koje traži savremeno tržište rada.
	+ Takođe, u ovoj **godini započeli smo i sa 25 novoakreditovanih studijskih programa na doktorskim studijama.**
* U toku 2017. godine Univerzitet Crne Gore nastavio je sa intenzivnim međunarodnom aktivnostima:
	+ Potvrđeno je strateško opredjeljenje i kvalitetan doprinos Univerziteta Crne Gore radu asocijacije univerziteta i istraživačkih centara Jadransko-jonske regije UNIADRION, čije predsjedavanje će preuzeti naredne godine.
	+ Univerzitet Crne Gore potpisao je i dokument Magna Charta Univerzitatum, čime se pridružio akademskoj zajednici koju čini više od 800 univerziteta u svijetu.
	+ Intenzivirane su aktivnosti u okviru Regionalne platforme za saradnju u oblasti visokog obrazovanja i istraživanja, koja bi trebalo da rezultira regionalnom listom potencijalnih mentora za doktorske studije.
	+ Ove godine potpisani su brojni bilateralni sporazumi o saradnji, među kojima sa univerzitetima u Splitu, Novom Sadu, Mostaru, Tirani, Valoni, tako da trenutno sarađujemo sa 132 univerziteta iz 35 zemalja.
* Jedinice Univerziteta Crne Gore imale su veoma uspješnu godinu po pitanju realizacije brojnih međunarodnih i nacionalnih projekata:
	+ Kroz Erasmus + program, Univerzitet učestvuje u projektima kreditne mobilnosti i za izgradnju kapaciteta. Trenutno se realizuje 8 projekata za izgradnju kapaciteta, dok su sklopljena 73 ugovora za kreditnu mobilnost, koje se odnose na 23 države. Od jeseni će kroz ovaj program biti omogućena mobilnost studenata u cilju njihovog stručnog usavršavanja, odnosno obezbjeđenja praktičnog rada u stranim kompanijama, što je od izuzetnog značaja u procesu njihovog profesionalnog sazrijevanja i sticanja neophodnih znanja i vještina.
	+ Jednice našeg Univerziteta bile su uspješne na ovogodišnjem konkursu Ministarstva nauke za podsticanje učešća u programima Horizont 2020 i COST. Na glavnim listama za finansiranje, od ukupno 13 projekata, čak 12 su projekti Univerziteta.
	+ Aktivni smo i u programima Horizont 2020, INVO/HERIC, CEPUS, Mevlana, DAAD, IPA, Interreg i drugim.
* Istraživači sa Univerziteta su u ovoj godini objavili preko 200 naučnih radova u časopisima koji su indeksirani u najprestižnijim naučnim bazama podatka, što je uspjeh za poštovanje, kao i značajan broj radova u časopisima koji su indeksirani u drugim međunarodnim bazama. Po osnovu renomiranih publikacija nagrađeno je oko 150 istraživača sa različitih organizacionih jedinica našeg Univerziteta.
* Univerzitet Crne Gore nastavio je da napreduje na referentnim svjetskim listama, pa je tako ove godine za 626 mjesta popravio skor na listi svjetskih univerziteta Webometrics, gdje se nalazi na 2.370 poziciji od ukupno 11.992. Napredovali smo za 616 mjesta i na prestižnoj “Top Universities by Google Scholar Citations” listi, gdje smo u julu zauzimali 1.594 poziciju sa 19.937 citata. Od tada, dakle za nepunih šest mjeseci, Univerzitet Crne Gore dostigao je preko 40.000 citata na Google scholaru.

U ovoj godini je naučni časopis „SportMont“, kojeg izdaju Fakultet za sport i fizičko vaspitanje Univerziteta Crne Gore i Crnogorska Sportska akademija, uvršten na listu prestižne naučne baze Scopus. Ovo partnerstvo je potvrđeno i organizacijom međunarodne naučne konferencije koja je okupila gotovo 300 učesnika iz 23 države svijeta.

* U 2017. godini naši nastavnici i studenti dobitnici su brojnih domaćih i međunarodnih nagrada i priznanja među kojima su najznačajnije Trinaestojulska nagrada, nagrada Oktoih, nagrade za najveća naučna dostignuća u ovoj godini od strane Ministarstva nauke, nagrada Evropske asocijacije za obradu signala za najbolji rad objavljen u vodećem svjetskom časopisu u ovoj oblasti, kao i mnoga druga.
* Univerzitetske jedinice organizovale su u godini za nama brojna gostovanja referentnih domaćih i stranih naučnika, predavača i eksperata, različite društvene, kulturne i sportske manifestacije i događaje. Nije izostalo ni učešće naših jedinica, nastavnika i studenata na regionalnim i evropskim naučnoistraživačkim, nastavnim, umjetničkim ili sajamskim smotrama, sa kojih su se vraćali sa novim iskustvima, ali i priznanjima za uspješan rad.

Poštovani,

* Jasno je da je u prethodnom periodu urađeno dosta, ali i da to nije izgovor da u godini pred nama ne nastavimo sa unapređenjem svih segmenata rada Univerziteta.
* Univerzitet Crne Gore je u 2017. godini dodatno finansijski konsolidovan. Od strane osnivača, Vlade Crne Gore, usvojen je Budžet Univerziteta za 2018. godinu u iznosu od 19,3 miliona eura, što je za 2 miliona eura više u odnosu na tekuću godinu. U partnerstvu sa Vladom Crne Gore radimo i na unapređenju univerzitetske infrastrukture, kako bi naši studenti, nastavnici i istraživači imali što bolje uslove za rad. Vlada Crne Gore je na prijedlog Upravnog odbora Univerziteta Crne Gore usvojila kapitalni budžet za objekte Univerziteta za 2018. godinu, kojim su obuhvaćeni rekonstrukcija toplane i izrada glavnog projekta rekonstrukcije zgrade tehničkih fakulteta u Podgorici, izgradnja sportske sale Fakulteta za sport i fizičko vaspitanje u Nikšiću i kompleksa Akademije umjetnosti na Cetinju. Sredstva planirana Kapitalnim budžetom za ove namjene iznose milion eura.
* U narednoj godini radićemo dodatno na jačanju internacionalizacije i konkurentnosti Univerziteta, kao središta visokoobrazovnog, naučnoistraživačkog, umjetničkog i inovativnog stvaralaštva, a radi osiguranja prosperiteta crnogorske akademske zajednice, privrede i društva. Prateći svjetske trendove u visokom obrazovanju i tržišnu dinamiku, radit ćemo i na osavremenjavanju institucionalnih i funkcionalnih postavki rada Univerziteta, kao i na unapređenju nastavnih sadržaja, tehničkih resursa i prostornih kapaciteta.
* Takođe, Univerzitet će kontinuirano raditi na unapređenju znanja i vještina univerzitetskog kadra kako bi jačao edukativno-pedagoške kapacitete, naučno-stručni potencijal i projektnu konkurentnost u domenu međunarodne saradnje. Radit ćemo i na razvoju znanja i vještina studenata radi njihovog bržeg zapošljavanja. Zato je partnerski odnos sa privredom i državnim institucijama od presudne važnosti. Univerzitet će stoga graditi čvršće veze sa privredom kroz zajedničke projekte, javno-privatna partnerstva, programe cjeloživotnog učenja i intenzivnije uključivanje privrednika u nastavni proces.
* U 2018. posebnu pažnju posvetićemo unapređenju naučno-istraživačkog rada. Kao jedna od nedavno pokrenutih aktivnosti jeste i priprema aplikacije Univerziteta za dobijanje HR Excellence in Research Award. Uskoro bi trebalo da počne i primjena softvera za prepoznavanje plagijata, kako bismo dodatno osigurali kvalitet istraživačkih publikacija studenata, nastavnika i istraživača.
* U 2018. godini planiramo da, nakon početnih analiza, započnemo izradu Strategije razvoja Univerziteta Crne Gore, kojim bi trebalo da budu definisani dugoročni pravci razvoja naše ustanove. U toku 2017. samo započeli, a u 2018. nastavljamo proces samoevaluacije u skladu sa preporukama Evropske asocijacije univerziteta (EUA). Samoevaluacioni izvještaj trebalo bi da prikaže trenutni presjek stanja u oblastima upravljanja univerzitetom, nastavi i reformi studijskih programa, razvoju istraživačkih kapaciteta, povezivanju sa društvom, razvoju sistema kvaliteta i internacionalizaciji. Taj izvještaj evaluatora biće osnova za finalni izvještaj Evropske asocijacije univerziteta u kojem će nam biti date preporuke kako dodatno da unaprijedimo naš Univerzitet.
* Takođe, nastavićemo i sa projektnim aktivnostima koje bi trebalo da pospješe internacionalizaciju Univerziteta.

Uvaženi gosti, poštovane kolege, dragi studenti

* Kao što sam već rekao, u narednoj godini očekujem da nastavimo sa unapređenjem svih segmenata rada Univerziteta. Na to nas obavezuje misija koju ova, s ponosom ističemo, najstarija visokoškolska ustanova ima u crnogorskom društvu, ali i generacije mladih ljudi koji su nam ukazali povjerenje, i njihovo obrazovanje i usavršavanje vezali za nas.
* Zato mi je posebno zadovoljstvo što su sa nama danas najbolji studenti Univerziteta Crne Gore, oni koji su ličnim zalaganjem i kvalitetom zaslužili da budu birani među najbolje i ostanu upisani u anale univerziteta kao nosioci Godišnje studentske nagrade.
* Dijelim ponos njihovih roditelja i profesora, ali i ukazujem na našu obavezu i odgovornost da i dalje razvijamo ambijent u kojem će mladi ljudi moći da stiču savremena znanja, razvijaju sopstvene potencijale i kreativnost, profesionalno stasavaju i kompetentno konkurišu na tržištu rada. U tom procesu važna je, ako ne i presudna, uloga koju ima Univerzitet Crne Gore.
* Čini mi izuzetnu čast ova prilika da uručim nagrade najboljim studentima Univerziteta Crne Gore u 2017. godini.

Poštovani,

* Privilegija mi je da na prijedlog Naučnog odbora Univerziteta Crne Gore, u ovom svečarskom trenutku, uručim i Nagradu za doprinos u internacionalizaciji Univerziteta Crne Gore, koja ove godine ide naučnicima i istraživačima Instituta za biologiju mora.
* Nemojte mi zamjeriti, ali kao inženjer, smatram da se najbolje čovjek može izraziti jezikom brojki. Institut, trenutno, realizuje 36 naučnih, stručnih i komercijalnih projekata. U toku ove godine dobijeno je ili započeto 12 novih.
* Ukupan fond obezbijeđen za naredni dvogodišnji period za naučnoistraivački rad, rekonstrukciju zgrade Instituta i nabavku opreme iznosi 1,2 miliona eura isključivo od donatora iz Evropske unije i Norveške.
* Vjerujem da je Institut za biologiju mora najbolji primjer internacionalizacije kojoj kao strateškom opredjeljenju stremi Univerzitet Crne Gore, a rečeno najbolje potvrđuju projekti koje je Institut dobio ili započeo u toku ove godine.
* Među mnogobrojnim projektima izdvojio bih projekat pod nazivom „Marine Biodiversity Conservation Center Boka Aquarium – Monteaqua“, kojeg finansira sa 550 hiljada eura Norveško ministarstvo vanjskih poslova. Projekat podrazumijeva osnivanje Centra za očuvanje biodiverziteta mora i otvaranje prvog akvarijuma u Crnoj Gori.
* Čestitam svim zaposlenima Instituta za biologiju mora i pozivam direktora dr Mirka Đurovića da primi nagradu.